Rođena sam u Novigradu Podravskom i uvijek ga nazivam “najljepše selo Podravine”. Znate li zašto? Provela sam predivnih sedam godina u njemu, a kažu da su prve tri u životu najvažnije. U selu sam imala prve prijatelje, prvi puta su me fotografirali, sjećam se prvog bora i jednog jedinog Tv-a u selu.

U Koprivnicu sam putovala vlakom da mi mama kupi prve cipele. oduševljenje je bilo tako veliko da sam u njima prvu noć spavala. Bila sam i mala kuharica. Vidjela sam gdje susjedine koke nesu jaja, a ja sam si jedno “posudila” i umijesila s pijeskom kolače. Nije se to svidjelo ni susjedi, ali ni mojoj mami.

Upisali su me u školu, ali smo se u jesen odselili u drugo mjesto, meni isto tako drago. Kada putujem kroz svoje selo, uvijek se zagledam u svoju ulicu i onda sam sretna.